CELEX: 32019R0644
Language: ro
Date: 2019-04-15 00:00:00
Title: Regulamentul de punere în aplicare (UE) 2019/644 al Comisiei din 15 aprilie 2019 privind clasificarea anumitor mărfuri în Nomenclatura combinată

25.4.2019   
               
               
                  RO
               
               
                  Jurnalul Oficial al Uniunii Europene
               
               
                  L 110/4
               
            
         REGULAMENTUL DE PUNERE ÎN APLICARE (UE) 2019/644 AL COMISIEI
         din 15 aprilie 2019
         privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:
         
                     (1)
                  
                  
                     Pentru a se asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.
                  
               
                     (2)
                  
                  
                     Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.
                  
               
                     (3)
                  
                  
                     În temeiul acestor reguli generale, mărfurile descrise în coloana (1) a tabelului din anexă ar trebui clasificate la codul NC indicat în coloana (2), pe baza motivelor care figurează în coloana (3) a tabelului menționat.
                  
               
                     (4)
                  
                  
                     Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă ar trebui să fie de trei luni.
                  
               
                     (5)
                  
                  
                     Măsurile prevăzute în prezentul regulament sunt conforme cu avizul Comitetului Codului vamal,
                  
               ADOPTĂ PREZENTUL REGULAMENT:
         
            Articolul 1
            Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a tabelului menționat.
         
         
            Articolul 2
            Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.
         
         
            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 15 aprilie 2019.
            
               
                  Pentru Comisie,
               
               
                  Pentru Președinte,
               
               Stephen QUEST
               
                  Director general
               
               
                  Direcția Generală Impozitare și Uniune Vamală
               
            
         
         
            (1)  JO L 269, 10.10.2013, p. 1.
         
            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).
      
      
         
            ANEXĂ
            
                        Descrierea mărfurilor
                     
                     
                        Clasificare
                        (Cod NC)
                     
                     
                        Motive
                     
                  
                        (1)
                     
                     
                        (2)
                     
                     
                        (3)
                     
                  
                        Aparat pentru transferul precis de picături lichide (așa-numit „manipulator de lichide”) cu dimensiuni de aproximativ 540 × 680 × 930 mm și cu o greutate de aproximativ 128 kg.
                        Aparatul este alcătuit din două dispozitive pentru primirea microplăcilor (plăci sursă și plăci de destinație), două tije pentru deionizare și un capăt cu ultrasunete încorporat într-o carcasă compactă dotată cu un LED de control, un ecran mic și un buton de urgență.
                        Aparatul utilizează metoda ejecției acustice cu picături (Acoustic Droplet Ejection – ADE) care utilizează energie sonoră (impulsuri ultrasonice specifice) pentru a deplasa volumul ultrascăzut al picăturilor de lichid de pe o placă sursă la o placă de destinație inversată, cu o precizie și o acuratețe extrem de ridicate.
                        Sistemul transferă picături de 2,5 nanolitri pentru fiecare ejecție, permițând transferul unor volume mai mari de lichid. Multiple picături sunt ejectate de la sursă de până la 500 de ori pe secundă.
                        Aparatul este utilizat la prepararea eșantioanelor în laboratoare pentru a transfera volume specifice de reactivi de la o microplacă la alta.
                     
                     
                        8479 89 97 
                     
                     
                        Clasificarea se stabilește pe baza regulilor generale 1, 3(b) și 6 de interpretare a Nomenclaturii combinate, precum și pe baza textului codurilor NC 8479 , 8479 89  și 8479 89 97 .
                        Aparatul este un produs compus în sensul regulii generale de interpretare 3(b) și urmează să fie clasificat în conformitate cu elementul care îi conferă produsului caracterul esențial. În pofida faptului că măsurarea și analiza sunt necesare pentru a asigura o dozare exactă a volumului de lichid, dozarea exactă, cu ajutorul ultrasunetelor, a picăturilor ejectate este cea care este considerată a fi funcția care îi conferă aparatului caracterul esențial.
                        Este exclusă clasificarea la poziția 9026  ca instrument și aparat pentru măsurarea sau controlul debitului, nivelului, presiunii sau altor caracteristici variabile ale lichidelor sau gazelor, deoarece măsurarea și analiza sunt funcții auxiliare ale aparatului.
                        Prin urmare, aparatul trebuie clasificat la codul NC 8479 89 97 , ca alte mașini și aparate mecanice cu funcție proprie, nedenumite și necuprinse în altă parte.